b'\n_START_ARTICLE_\nManilaidas\n_START_PARAGRAPH_\nManilaidas (est. Manilaid) \xe2\x80\x93 Estijai priklausanti salel\xc4\x97 Rygos \xc4\xaflankoje, tarp Kihnu salos ir Testamos pusiasalio \xc5\xbeemynin\xc4\x97je \xc5\xa1alies dalyje. Plotas 1,9 km\xc2\xb2, plotis \xe2\x80\x93 0,5 km, auk\xc5\xa1\xc4\x8diausia vieta \xe2\x80\x93 5,2 m vir\xc5\xa1 j\xc5\xabros lygio. Kartu su \xc5\xa1alimais esan\xc4\x8diomis negyvenamomis salel\xc4\x97mis Sorgu ir Anilaidu sudaro Manijos gyvenviet\xc4\x99. Administraci\xc5\xa1kai priskiriama Testamos vals\xc4\x8diui, Pernu apskrityje._NEWLINE_Pirm\xc4\x85 kart\xc4\x85 dokumentuose pamin\xc4\x97ta 1560 m. Sala buvo negyvenama iki 1933 m., kai i\xc5\xa1 kaimynin\xc4\x97s Kihnu salos \xc4\x8dia gyventi atsikraust\xc4\x97 apie 100 gyv. Geriausiais laikais Manilaide gyveno apie 150 gyventoj\xc5\xb3. V\xc4\x97liau, Tarybiniu laikotarpiu j\xc5\xb3 skai\xc4\x8dius suma\xc5\xbe\xc4\x97jo. 2011 m. duomenimis, Manilaide gyvena 47 \xc5\xbemon\xc4\x97s._NEWLINE_Pagrinde ve\xc5\xa1i pievos, mi\xc5\xa1k\xc5\xb3 beveik n\xc4\x97ra. Salos centre yra Kokk\xc3\xb5kivi riedulys (did\xc5\xbeiausias Pernu apskrityje). Jo auk\xc5\xa1tis siekia 3,4 m, mas\xc4\x97 \xe2\x80\x93 20 m\xc2\xb3. Papinos pusiasalio ky\xc5\xa1ulyje stovi 8 m auk\xc5\xa1\xc4\x8dio \xc5\xa1vyturys. 1991 m. sala paskelbta gamtos rezervatu. Manilaid\xc4\x85 galima pasiekti keltu i\xc5\xa1 Munalaiu prieplaukos, esan\xc4\x8dios \xc5\xbeemynin\xc4\x97je \xc5\xa1alies dalyje. \xc5\xbdiem\xc4\x85 u\xc5\xbe\xc5\xa1alus Rygos \xc4\xaflankai sal\xc4\x85 galima pasiekti ledo keliu.'